b'\n_START_ARTICLE_\nYoko Ono\n_START_SECTION_\nBakgrunn\n_START_PARAGRAPH_\nYoko Ono ble f\xc3\xb8dt som det eldste av tre barn av Iso Yasuda og Eisuke Ono. Isoko Yasuda var medlem av en av Japans rikeste bankfamilier. Eisuke Ono var opprinnelig utdannet klassisk pianist, men m\xc3\xa5tte gi opp karrieren til fordel for en jobb i familiens bank. Yoko Ono ble utdannet p\xc3\xa5 den eksklusive Gakushuinskolen i Tokyo._NEWLINE_Under andre verdenskrig overlevde familien bombingen av Tokyo i et underjordisk tilfluktsrom. Senere flyktet Eisuke Ono med barna ut p\xc3\xa5 landet med alt de eide p\xc3\xa5 en trekkvogn. Under flukten m\xc3\xa5tte de overleve ved \xc3\xa5 tigge mat. Faren Iso Yasuda ble igjen i Tokyo og ble internert som krigsfange i en leir i Kina. Hele familien overlevde krigen og flyttet til Scarsdale, New York, hvor Yoko gikk p\xc3\xa5 Sarah Lawrence College._NEWLINE_I 1956 giftet hun seg med komponisten Toshi Ichiyanagi. Ekteskapet varte til 1962 da hun giftet seg med den amerikanske jazzmusikeren og filmprodusenten Anthony Cox. Dette ekteskapet ble annullert 1. mars 1963, og de giftet seg igjen 6. juni samme \xc3\xa5r for igjen \xc3\xa5 bli endelig skilt 21. februar 1969. De fikk en datter sammen, Kyoko Chan Cox (f\xc3\xb8dt 8. august 1963), som Yoko Ono etter et bittert slagsm\xc3\xa5l fikk foreldreretten over. I 1971 bortf\xc3\xb8rte Cox sin datter og gikk under jorden. Kyoko og Yoko Ono ble f\xc3\xb8rst gjenforent i 1998._NEWLINE_Yoko Ono ble tidlig medlem av kunstnersammenslutningen Fluxus og har arbeidet med konseptkunst og performancekunst. Eksempelvis har hun opptr\xc3\xa5dt med \xc2\xabCut Piece\xc2\xbb, hvor hun sittende p\xc3\xa5 en scene oppfordrer publikum til \xc3\xa5 klippe et stykke av t\xc3\xb8yet sitt inntil hun var helt naken._NEWLINE_Hun lagde en serie p\xc3\xa5 16 eksperimentelle filmer mellom 1964 og 1972. Is\xc3\xa6r filmen \xc2\xabNo. 4\xc2\xbb fra 1966 (ogs\xc3\xa5 kalt \xc2\xabBottoms\xc2\xbb) vakte oppsikt. Filmen best\xc3\xa5r av en serie n\xc3\xa6rbilder av rumper, filmet mens personene g\xc3\xa5r p\xc3\xa5 en tredem\xc3\xb8lle._NEWLINE_Ono har blitt beskrevet som \xc2\xabverdens mest kjente ukjente kunstner \xe2\x80\x93 alle kjenner hennes navn, men ikke hennes kunst\xc2\xbb.\n_START_SECTION_\nSamarbeidet med John Lennon\n_START_PARAGRAPH_\nOno er nok mest kjent for sitt ekteskap med John Lennon og sin indirekte innflytelse p\xc3\xa5 The Beatles. Ono og Lennon m\xc3\xb8ttes p\xc3\xa5 en f\xc3\xb8rvisning p\xc3\xa5 en av hennes utstillinger ved Indica Gallery i London i 1966. Lennon ble betatt av hennes fremtreden og interaktive kunst. Is\xc3\xa6r et verk hvor ordet Yes skrevet p\xc3\xa5 loftet kun kunne leses st\xc3\xa5ende p\xc3\xa5 toppen av en stige fanget Lennons interesse. Han ble overrasket over verkets positive fremtoning._NEWLINE_Ono og Lennon ble gift i Gibraltar 20. mars 1969. De fikk s\xc3\xb8nnen Sean Taro Ono Lennon, som ble f\xc3\xb8dt p\xc3\xa5 Lennons 35-\xc3\xa5rsdag 9. oktober 1975, og dette f\xc3\xb8rte til at Lennon fikk sin oppholdstillatelse i USA._NEWLINE_Onos musikalske karriere startet med en solokonsert med avansert eksperimentell musikk i Carnegie Hall i 1961. Hennes musikalske stil endret seg under samarbeidet med Lennon fra det ekstremt eksperimentelle mot mer konvensjonell musikk._NEWLINE_Det musikalske samarbeidet mellom Ono og Lennon startet i 1968 med albumet Unfinished Music No. 1: Two Virgins, som var et eksperimentalalbum med elektronisk musikk. I 1969 dannet de Plastic Ono Band og gruppens f\xc3\xb8rste album Live Peace In Toronto ble tatt opp under Toronto Rock and Roll Revival Festival i september 1969. Ut over Ono og Lennon besto gruppen av Eric Clapton (gitar), Klaus Voormann (bass) og Alan White (trommer). F\xc3\xb8rste halvdel av konserten besto av standard rocknumre mens andre halvdel var avant garde-musikk med Ono som frontvokalist. Settet endte med en lydside hovedsakelig best\xc3\xa5ende av tilbakekoblet lyd og Onos skrik mens resten av gruppen hadde forlatt scenen._NEWLINE_Mange fans beskyldte henne for \xc3\xa5 v\xc3\xa6re \xc3\xa5rsaken til oppl\xc3\xb8sningen av The Beatles, noe som er blitt avvist av b\xc3\xa5de Lennon og McCartney._NEWLINE_Samarbeidet mellom Ono og Lennon sluttet br\xc3\xa5tt den 8. desember 1980 da Lennon og Ono var p\xc3\xa5 vei tilbake til sitt hjem i Dakota-bygningen p\xc3\xa5 Manhattan i New York etter innspillingene av Onos nummer Walking On Thin Ice. P\xc3\xa5 vei inn i bygningen ble Lennon skutt ned og drept av den sinnsforvirrede tilhengeren Mark Chapman. De siste opptak ble utgitt i 1984 p\xc3\xa5 albumet Milk and Honey._NEWLINE_I 1995 utga Ono albumet Rising sammen med s\xc3\xb8nnen Sean Lennon. Musikken fra dette albumet startet en b\xc3\xb8lge av remixutgivelser. Bl.a. n\xc3\xa5dde en ny utgave av Walking on Thin Ice med Pet Shop Boys en f\xc3\xb8rsteplass p\xc3\xa5 Billboard Magazines Dance/Club hitliste, som den f\xc3\xb8rste og eneste av Onos utgivelser.\n_START_SECTION_\nYoko Ono i Norge\n_START_PARAGRAPH_\nYoko Ono har v\xc3\xa6rt flere ganger i Norge som ut\xc3\xb8vende kunstner, blant annet som festivalkunstner under Balejazz (1999). Ono var  utstiller p\xc3\xa5 Astrup Fearnley Museet for Moderne Kunst, Oslo, i perioden 22. januar til 8. mai 2005. Utstillingen fokuserte p\xc3\xa5 hennes posisjon p\xc3\xa5 kunst som konsept og hennes kritiske visjoner best\xc3\xa5ende av skulpturer, installasjoner, musikk, og en del som kun var materialsert som instruksjoner via mobiltelefoner og Internett. Filmene hennes ble vist p\xc3\xa5 Kunstpassasjen ved Jernbanetorget stasjon og ved Cinemateket. 12. august 2006 spilte hun p\xc3\xa5 \xc3\x98yafestialen i Oslo.https://web.archive.org/web/20171128214952/http://www.a-i-u.net/exhibitions.html'